Vasile Miriuță cere demisia unui antrenor: "Pentru ce stai?"
Vasile Miriuță (55 de ani), fostul antrenor de la Dinamo și CFR Cluj, crede că un antrenor din Liga 2 ar trebui să-și dea demisia.
Ultima oară antrenor în liga secundă la Chindia Târgoviște, Miriuță crede că Daniel Oprița ar trebui să plece de la CSA Steaua, echipă pe care a pregătit-o în ultimii cinci ani.
"Militarii" au ratat prezența în play-off-ul din Liga 2, cu o etapă înainte de finalul sezonului regulat. Chiar dacă s-ar fi calificat în play-off, Steaua nu avea, nici în acest sezon, dreptul de a promova în prima ligă.
Miriuță crede că antrenorul de la Steaua ar trebui să plece de la echipă, din cauza problemei care împiedică clubul să promoveze în eșalonul superior.
Vasile Miriuță: "Pentru ce stai?"
"Steaua nu a arătat nimic sezonul ăsta, sincer. Dacă vezi că nu se schimbă nimic, la ce mai stai? Ok, stai să antrenezi și să iei un salariu, dar dacă îți dorești ceva mai mult și spui că ai avut oferte din Superligă, și probabil a avut!
Pentru că Oprița a făcut treabă bună în ultimii doi ani acolo, era pe loc de promovare. Atunci nu mai are rost să stea.
Pentru ce stai? E greu să îi mai motivezi. Pentru ce stai, când se știe că nu promovezi? Dacă ai ofertă, du-te, pentru că ai făcut treabă bună în ultimii doi ani, dar anul acesta s-a dezumflat de tot", a spus Vasile Miriuță, la Prima Sport.
CSC 1599 Șelimbăr și Corvinul Hunedoara sunt singurele echipe calificate în play-off-ul din Liga 2 care nu au drept de promovare. Astfel, cele patru echipe care vor prinde, matematic, un loc în primele șase vor fi sigure cel puțin de un loc de baraj.
CS Mioveni rămâne pe locul patru, cu 32 de puncte, și păstrează șanse reale pentru calificarea în play-off-ul din Liga 2. De partea cealaltă, CSA Steaua, cu 25 de puncte, rămâne pe locul zece și este exclusă, matematic, din lupta pentru primele șase.
Programul ultimei etape din sezonul regulat de Liga 2:
CSM Alexandria - Metaloglobus București
Ceahlăul Piatra Neamț - Progresul Spartac
CSA Steaua București - CS Tunari
CSC 1599 Șelimbăr - Chindia Târgoviște
CSC Dumbrăvița - Csikszereda Miercurea Ciuc
CSM Slatina - CS Mioveni
FC Argeș - CSM Reșița
Gloria Buzău - ACS Viitorul Tg. Jiu
Unirea Dej - Concordia Chiajna
Unirea Slobozia - Corvinul Hunedoara
Urmăriți SPORT.RO și pe Google News